מק הורטון

מקנזי "מק" הורטון (באנגלית: Mackenzie "Mack" Horton; נולד ב-25 באפריל 1996) הוא שחיין אוסטרלי, הוא האלוף האולימפי (ריו דה ז'ניירו 2016) ופעמיים ברציפות סגן אלוף העולם (בודפשט 2017 וקוואנגג'ו 2019) במשחה ל-400 מטר חופשי. נוסף לכך, הוא אלוף העולם (קוואנגג'ו 2019) במשחה שליחים 4x200 מטר חופשי.

== ביוגרפיה ==
הורטון נולד וגדל במלבורן.

===2013===
====כוכב אליפות העולם לנוער====
באליפות העולם בשחייה לנוער שנערכה בדובאי באוגוסט 2013 זכה הורטון ב-6 מדליות, 5 מדליות זהב, תוך כדי קביעת 5 שיאי אליפות חדשים ומדליית כסף אחת. מדליות זהב, במשחים ל-200 מטר חופשי (1:47.55 דקות), ל-400 מטר חופשי (3:47.12 דקות), ל-800 מטר חופשי (7:45.67 דקות), ל-1500 מטר חופשי (14:56.60 דקות) ולשליחים 4x100 מטר (3:16.96 דקות). מדליית כסף, במשחה שליחים 4x200 מטר חופשי (7:15.82 דקות).

===2014===
במשחקי חבר העמים שנערכו בגלאזגו, סקוטלנד בסוף יולי 2014 זכה הורטון בשתי מדליות, זהב וכסף. מדליית זהב, במשחה שליחים 4x200 מטר חופשי כששחה בשלב המוקדמות ומדליית כסף במשחה ל-1500 מטר חופשי בתוצאה של 14:48.76 דקות.

שלושה שבועות לאחר מכן, באליפות הפאן פסיפיק בשחייה שנערכה בגולד קוסט, קווינסלנד באוגוסט אותה שנה זכה הורטון ב-3 מדליות, כסף ו-2 ארד. מדליית כסף, במשחה ל-800 מטר חופשי בתוצאה של 7.47.73 דקות ומדליות ארד, במשחה ל-1500 מטר חופשי בתוצאה של 14:52.78 דקות ובמשחה שליחים 4x200 מטר חופשי בתוצאה של 7:08.55 דקות.

===2015===
====מדליית ארד באליפות העולם====
באליפות העולם שנערכה בקאזאן, רוסיה באוגוסט 2015 זכה הורטון במדליית ארד במשחה ל-800 מטר חופשי בתוצאה של 7:44.02 דקות, אחרי סון יאנג מסין (7:39.96 דקות) וגרגוריו פלטריניירי מאיטליה (7:40.81 דקות). נוסף לכך, הוא סיים פעמיים במקום 11 במשחה ל-400 מטר חופשי בתוצאה של 3:47.37 דקות ובמשחה ל-1500 מטר חופשי בתוצאה של 15:00.51 דקות.

===2016===
====אלוף אולימפי====
באולימפיאדת ריו דה ז'ניירו (2016) זכה הורטון במדליית זהב במשחה ל-400 מטר חופשי בשיא אישי חדש של 3:41.55 דקות, לפני אלוף האולימפי היוצא סון יאנג (3:41.68 דקות) וגבריאלה דטי מאיטליה (3:43.49 דקות). נוסף לכך, הוא סיים במקום חמישי במשחה ל-1500 מטר חופשי בתוצאה של 14:49.54 דקות ובמקום רביעי במשחה שליחים 4x200 מטר חופשי בתוצאה של 7:04.18 דקות, כשחיין רביעי הוא קבע ב"זינוק שליחים" תוצאה של 1:45.37 דקות.

===2017===
====סגן אלוף עולם====
באליפות העולם שנערכה בבודפשט, הונגריה ביולי 2017 זכה הורטון בשתי מדליות, כסף וארד. מדליית כסף, במשחה ל-400 מטר חופשי בתוצאה של 3:43.85 דקות, אחרי סון יאנג (3:41.38 דקות) ולפני גבריאלה דטי (3:43.93 דקות) ומדליית ארד, במשחה ל-1500 מטר חופשי בתוצאה של 14:47.70 דקות, אחרי גרגוריו פלטריניירי (14:35.85 דקות) ומיכאילו רומנצ'וק מאוקראינה (14:37.14 דקות). נוסף לכך, הוא סיים במקום 11 במשחה ל-200 מטר חופשי בשיא אישי חדש של 1:46.81 דקות ובמקום רביעי במשחה שליחים 4x200 מטר חופשי בתוצאה של 7:05.98 דקות, כשחיין שני הוא קבע ב"זינוק שליחים" תוצאה של 1:46.25 דקות. הוא לא השתתף במשחה ל-800 מטר חופשי.

===2018===
במשחקי חבר העמים שנערכו בגולד קוסט שבאוסטרליה באפריל 2018 זכה הורטון ב-4 מדליות, 2 זהב ,1 כסף ו-1 ארד. מדליות זהב, במשחה ל-400 מטר חופשי בתוצאה של 3:43.76 דקות ובמשחה שליחים 4x200 מטר חופשי. מדליית כסף במשחה ל-200 מטר חופשי בתוצאה של 1:45.89 דקות ומדליית ארד במשחה ל-1500 מטר חופשי בתוצאה של 14:51.05 דקות. 

באליפות הפאן פסיפיק בשחייה שנערכה בטוקיו, יפן באוגוסט אותה שנה הוא זכה במדליית כסף במשחה ל-400 מטר חופשי בתוצאה של 3:44.31 דקות. נוסף לכך, הוא סיים במקום חמישי במשחה ל-800 מטר חופשי בתוצאה של 7:53.42 דקות.

===2019===
====אלוף עולם====
באליפות העולם שנערכה בקוואנגג'ו, קוריאה הדרומית ביולי 2019 זכה הורטון בשתי מדליות, זהב וכסף. מדליית זהב במשחה שליחים 4x200 מטר חופשי ביחד עם קלייד לואיס, קייל צ'למרס ואלכסנדר גרהאם בשיא אוקיאניה חדש של 7:00.85 דקות, לפני רוסיה (7:01.81 דקות) וארצותה ברית (7:01.98 דקות). כשחיין רביעי הוא קבע את התוצאה המהירה באליפות ב"זינוק שליחים" של 1:44.85 דקות. מדליית כסף, במשחה ל-400 מטר חופשי בתוצאה של 3:43.17 דקות, אחרי סון יאנג (3:42.44 דקות) ולפני גבריאלה דטי (3:43.23 דקות). במהלך טקס חלוקת המדליות סירבו הורטון ודנקן סקוט (200 מטר חופשי) ללחוץ את ידיו של סון וכן לעמוד לצידו על הפודיום, כמחאה על זה שלא הורחק בשל חשד כבד לאימרוץ וקיבלו מכתבי הזהרה מ-FINA על התנהגותם. נוסף לכך, הוא סיים במקום 14 במשחה ל-800 מטר חופשי בתוצאה של 7:52.65 דקות.

== שיאים אישיים ==
===בריכה אולימפית===
* 200 מטר חופשי: 1:45.89 דקות (2018)
* 400 מטר חופשי: 3:41.55 דקות (2016), תוצאת השנה בעולם
* 800 מטר חופשי: 7:44.02 דקות (2015)
* 1500 מטר חופשי: 14:39.54 דקות (2016)

==קישורים חיצוניים==

קטגוריה:שחייני חופשי
קטגוריה:שחיינים באולימפיאדת ריו דה ז'ניירו (2016)
קטגוריה:אלופים אולימפיים אוסטרלים: שחייה
קטגוריה:אלופי עולם בשחייה
קטגוריה:אוסטרלים שנולדו ב-1996
קטגוריה:זוכי מדליית ארד אולימפית אוסטרלים באולימפיאדת טוקיו (2020): שחייה